韩维
次韵和原甫游会灵观
松乔去我久，高驾不可攀。
何意尘外游，近在王城间。
先帝昔临御，忽冲启玄关。
营宫奉岳镇，缥缈当人寰。
疏泉抗台殿，拟迹三神山。
想像列仙下，半空来佩环。
云车倏容与，旄节俨成班。
翩翾万玉女，红颊翠羽鬟。
世人那得见，石坛空自闲。
伊予厌羁跼，酷甚负病瘝。
兹行适所愿，贴若贾在闤。
春风吹园桃，几日朱霞殷。
寒碧竹间见，新黄柳际还。
主人非素朝，促具初无艰。
抗侯角善手，持觞发欢颜。
尚无形骸累，安问绂与纶。
跋马兴不尽，东池水潺潺。